Diari Oficial de la Generalitat Valenciana


Sumari del DOGV 2229, del 17-03-1994 (1994/830892)

ORDRE de 9 de febrer de 1994, del conseller d'Economia i Hisenda per la qual es regula la utilització dels distints valors facials dels cartons de bingo.
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/02/09/(3)/dof/vci/html**

### Dades del document

Número de DOGV
:   2229

Data del DOGV
:   17-03-1994

Secció del DOGV
:   DISPOSICIONS GENERALS

Número del document
:   1994/830892


Data del document
:   09-02-1994

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 9 de febrer de 1994, del conseller d'Economia i Hisenda, per la qual es regula la utilització dels distints valors facials dels cartons de bingo. [94/1700]  
L'Ordre de 13 de setembre de 1993, d'aquesta Conselleria d'Economia i Hisenda, per la qual es desplega el Reglament del Joc del Bingo, aprovat pel Decret 75/1993, de 28 de juny, del Consell de la Generalitat Valenciana, regula entre altres qüestions la fabricació dels cartons que s'han d'utilitzar per al joc del bingo, i també les sèries que s'han de fabricar i els valors facials corresponents. S'hi estableix la fabricació de cartons de valors facials de 150, 200, 300, 500 i 1.000 pessetes, sense que se'n determine la forma d'utilització per part de les empreses i entitats titulars de les sales de bingo per al desenvolupament de les partides.  
Aquesta diversitat de distints valors facials dels cartons, fa necessari, per a un desenvolupament més equilibrat del sector, que aquesta conselleria regule la seua utilització per aconseguir una uniformitat en les partides que es desenvolupen en les distintes sales existents en l'àmbit territorial de la Comunitat Valenciana.  
Finalment, també s'ha considerat necessari fer ús de la disposició addicional primera, apartat 1, del Reglament del Joc del Bingo, modificant l'apartat 5 de l'annex I, amb la finalitat d'adaptar el preu màxim establert en aquell a l'evolució normal del mercat, ja que la xifra que s'hi establia ha romàs invariable des de principis de 1992.  
Per tot això, i fent ús de l'autorització continguda en la disposició final primera del Decret 75/1993, de 28 de juny, del Consell de la Generalitat Valenciana i de la facultat establerta en la disposició addicional primera del Reglament del Joc del Bingo, amb l'informe previ favorable de la Comissió del Joc emès en la reunió del dia 9 de febrer de 1994,  
ORDENE  
Article primer  
1. El joc del bingo sols podrà practicar-se amb els cartons regulats en l'Ordre d'aquesta conselleria de 13 de setembre de 1993.  
2. El subministrament de cartons de bingo, en les seues distintes sèries i valors, se sol·licitaran en els corresponents serveis territorials de la Conselleria d'Economia i Hisenda.  
Article segon  
Les partides de joc que es realitzen en totes i cadascuna de les sales de bingo, existents en l'àmbit territorial de la Comunitat Valenciana, s'hauran de desenvolupar mitjançant la utilització de cartons dels valors facials següents:  
a) Les que s'hi desenvolupen en les sessions de joc dels dies laborables, excepte dissabtes, es realitzaran amb la utilització preferent de cartons de valor facial de 200 pessetes, no obstant això, un mínim de partides equivalents al 10% i sense sobrepassar el 15% de les que es realitzen en cada sessió de joc s'hauran d'efectuar amb els de valor facial de 150 pessetes, quedant a lliure disposició de les sales la utilització dels cartons de valor facial 300, 500 i 1000 pessetes.  
b) Les que s'hi desenvolupen en dissabtes i festius, es realitzaran mitjançant la utilització preferent dels cartons de valor facial de 150 pessetes, i podran utilitzar cartons dels valors facials de 300, 500 i 1.000 pessetes, per a un màxim del 25% de les partides realitzades en cada sessió.  
Article tercer  
Es modifica l'apartat 5 de l'annex I del Reglament del Joc del Bingo, aprovat pel Decret 75/1993, de 28 de juny, del Consell de la Generalitat Valenciana, fent ús de la autorització continguda en la disposició addicional primera, que queda substituït per la redacció següent:  
ANNEX I  
5. La quantitat que serveix de base per al pagament del bingo acumulatiu estarà formada per la suma dels imports detrets fins a la partida que dóna dret a l'obtenció del premi addicional. D'aquesta quantitat acumulada es destinarà per al pagament del premi acumulat un 75 per 100, i el 25 per 100 restant passarà a formar la reserva per al següent.  
No obstant això, quan la quantitat acumulada arribe a la xifra de deu milions de pessetes, es deixarà de detraure el 2,5 per 100 de dotació del premi acumulat, incrementant-se d'aquesta forma la quantitat destinada al premi de bingo i, com a conseqüència d'això, el percentatge per al premi del bingo passarà a ser del 55,5 per cent del valor facial dels cartons venuts en cada partida. Una vegada atorgat el premi del bingo acumulatiu, es tornarà novament a detraure el 2,5 per 100 per a la formació de l'acumulat.  
DISPOSICIONS FINALS  
Primera  
S'autoritza la Comissió Tècnica del Joc perquè dicte les instruccions necessàries per al compliment del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 9 de febrer de 1994  
El conseller d'Economia i Hisenda,  
AURELIO MARTÍNEZ ESTÉVEZ


Còpia Permalink ELI